“หุ้นคริปโต” รูดยกแผง! ผวาราคา “บิทคอยน์” ร่วงแรง เซ่นปมขัดแย้ง “รัสเซีย-ยูเครน”
“4 หุ้นคริปโต” รูดหนัก! นักลงทุนแห่ขายหลังราคา “บิทคอยน์” ร่วงแรง วิตกปมขัดแย้ง “รัสเซีย-ยูเครน” อีกทั้งราคาหุ้นก่อนหน้านี้ปรับตัวขึ้นไปสูง
“4 หุ้นคริปโต” รูดหนัก! นักลงทุนแห่ขายหลังราคา “บิทคอยน์” ร่วงแรง วิตกปมขัดแย้ง “รัสเซีย-ยูเครน” อีกทั้งราคาหุ้นก่อนหน้านี้ปรับตัวขึ้นไปสูง
23 ก.พ. 2565

ผู้สื่อข่าวรายงานว่า ณ เวลา 12:24 น. ราคาหุ้นกลุ่มขุดเหมืองคริปโทเคอร์เรนซีต่างปรับตัวลงตามทิศทางราคาบิทคอยน์ นำโดย บริษัท ซิก้า อินโนเวชั่น จำกัด (มหาชน) หรือ ZIGA ร่วงติดฟลอร์ 29.66% หรือ 4.30 บาท มาที่ 10.20 บาท มูลค่าซื้อขาย 868.79 ล้านบาท
ด้านราคาหุ้น บริษัท จัสมิน เทคโนโลยี โซลูชั่น จำกัด (มหาชน) หรือ JTS อยู่ที่ระดับ 228 บาท ลบ 87 บาท หรือ 27.62% ด้วยมูลค่าซื้อขาย 803.78 ล้านบาท
ส่วนบริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA อยู่ที่ระดับ 0.55 บาท ลบ 0.07 บาท หรือ 11.29% ด้วยมูลค่าซื้อขาย 1.14 พันล้านบาท
รวมถึงบริษัท อีสต์โคสท์เฟอร์นิเทค จำกัด (มหาชน) หรือ ECF อยู่ที่ระดับ 1.82 บาท ลบ 0.15 บาท หรือ 7.61% ด้วยมูลค่าซื้อขาย 52.87 ล้านบาท
โดยนักวิเคราะห์ กล่าวว่า วันนี้ราคาหุ้นกลุ่มที่เกี่ยวกับการขุดเหมืองบิทคอยน์ปรับลดลงอย่างหนัก หลังจากที่ในช่วงก่อนหน้านี้มีการเล่นเก็งกำไรไปมากแล้ว เนื่องมาจากราคาบิทคอยน์ในตลาดโลกปรับตัวลงมาตอบรับสถานการณ์ความตึงเครียดระหว่างรัสเซียและยูเครนที่กังวลว่าอาจพัฒนาเป็นสงครามได้ ทำให้จุดคุ้มทุนในการดำเนินการยิ่งห่างออกไป จึงมองว่าธุรกิจไม่น่าสนใจทำให้ทั้งกลุ่มมีแรงเทขายของนักลงทุน